
que s’entenen
Estructurar, dissenyar i presentar
16 apartats · 8 exercicis · Un prompt de Copilot a cada exercici

	Camp
	Detall

	Curs
	Microsoft 365 — La productivitat i la col·laboració al següent nivell

	Document
	Manual — PowerPoint: presentacions que s'entenen

	Bloc
	Bloc 10 — Comunicació i presentacions

	Client
	Barcelona Activa

	Impartit per
	Aubay Consultoria IT

	Abast
	NOMÉS PowerPoint. La coautoria té manual propi

	Entorn
	PowerPoint al navegador

	Idioma
	Català



	Objectiu: Deixar de fer diapositives i començar a construir presentacions. Entendre per què el patró de diapositives ho decideix tot, escriure títols que diuen alguna cosa, fer servir les notes de l'orador com el que són, i utilitzar Copilot per arribar abans a l'esborrany, no per estalviar-te pensar.


Índex
	Apartat
	Contingut
	Exercici

	0
	Punt de partida
	—

	1
	L'entorn del PowerPoint
	—

	2
	Crear, desar i recuperar
	Exercici 1

	3
	El patró de diapositives: el concepte que ho canvia tot
	Exercici 2

	4
	La vista Esquema i l'estructura
	Exercici 3

	5
	Text que es llegeix
	—

	6
	Imatges i elements gràfics
	Exercici 4

	7
	Taules, gràfics i dades
	—

	8
	Transicions i animacions
	Exercici 5

	9
	Les notes de l'orador
	—

	10
	Copilot al PowerPoint
	Exercici 6

	11
	Assaig, temps i presentació
	Exercici 7

	12
	Compartir i exportar
	—

	13
	Accessibilitat
	—

	14
	Higiene de presentacions
	Exercici 8

	15
	Errors freqüents
	—


0. Punt de partida
Aquest document tracta NOMÉS el PowerPoint. La coautoria en temps real té manual propi, perquè afecta igual el Word, l'Excel i el PowerPoint.
	Necessites
	Detall

	Un compte de Microsoft 365
	El compte de formació formadorX@aubay-sam.io

	Un navegador
	powerpoint.cloud.microsoft o des de l’iniciador

	La plantilla del curs
	Plantilla_Aubay.pptx, a la carpeta compartida

	Un company
	Els exercicis 7 i 8 són en parella

	Uns 85 minuts
	Els vuit exercicis seguits



	Com fer servir els prompts: Cada exercici acaba amb una caixa morada «Prova-ho amb Copilot». Són prompts per copiar i enganxar. No repeteixen el que has fet a mà: t'ajuden a aplicar-ho a la teva feina real o a comprovar-ne els límits. El cheat sheet en recull divuit.


1. L'entorn del PowerPoint
	Zona
	On és
	Per a què

	El panell de miniatures
	A l'esquerra
	Veure l'ordre i moure diapositives

	La diapositiva
	Al centre
	On treballes

	Les notes
	A sota
	El que diràs tu, que el públic no veu

	La cinta
	A dalt
	Inici, Insereix, Disseny, Transicions, Presentació

	Les vistes
	Pestanya Visualització
	Normal, Esquema, Classificador, Patró



	Les vistes són l’eina infrautilitzada: La vista Classificador de diapositives et deixa veure-les totes alhora i reordenar-les arrossegant. Per a una presentació de més de quinze diapositives, és on has de decidir l'ordre, no al panell de miniatures.


1.1. Les tres versions
	Versió
	Notes

	Navegador
	La que farem servir. Tots veurem la mateixa pantalla

	Escriptori
	Més control d’animacions, gravació i vídeo

	Mòbil
	Per revisar i presentar, no per construir


2. Crear, desar i recuperar
	1
	Obre la plantilla del curs
Sempre des de la plantilla, no des de «Presentació en blanc».

	2
	Desa’n una còpia amb nom propi
Fitxer > Desa una còpia.

	3
	Comprova on es desa
OneDrive o el lloc de SharePoint del curs.

	4
	Recupera versions si cal
Clica el nom del fitxer > Historial de versions.



	Comença sempre per la plantilla: Una presentació nascuda de la plantilla corporativa ja té els colors, les tipografies i els dissenys correctes. Una nascuda en blanc no els tindrà mai del tot, per molt que després els apliquis a mà. I Copilot, quan genera diapositives, fa servir els dissenys del patró que trobi: si no n'hi ha, se'ls inventa.



	Exercici 1 — Una presentació ben nascuda

	1.  Obre la plantilla del curs des de la carpeta compartida.
2.  Desa’n una còpia amb un nom descriptiu teu.
3.  Mira quants dissenys de diapositiva ofereix: Inici > Nova diapositiva.
4.  Insereix una diapositiva de títol i una de títol i contingut.
5.  Escriu-hi text de prova.
6.  Obre l’historial de versions i comprova que ja hi ha entrades.
7.  Canvia el tema des de Disseny i observa què passa amb el teu text.



	Prova-ho amb Copilot

	El prompt més important de tots: demana l'esquema ABANS que les diapositives.
Crea una presentació sobre [TEMA].

Context:
- Públic: [QUI HO ESCOLTARÀ I QUÈ EN SAP]
- Durada: [NOMBRE] minuts
- Objectiu: [QUÈ VULL QUE FACIN EN SORTIR]

Primer mostra'm només l'esquema, amb el títol de cada diapositiva
i una frase del que hi anirà. No creïs les diapositives encara.


3. El patró de diapositives: el concepte que ho canvia tot
Si d'aquest manual només et quedes amb un apartat, que sigui aquest. El patró és el motlle: defineix on va el títol, on va el contingut, quins colors i quines tipografies fa servir tota la presentació.
	1
	Ves a Visualització > Patró de diapositives

	2
	A dalt de tot hi ha el patró
El que canviïs aquí afecta tots els dissenys.

	3
	A sota hi ha els dissenys
Títol, títol i contingut, dues columnes, només imatge...

	4
	Cada disseny té marcadors de posició
Els quadres on va el contingut. No són quadres de text normals.

	5
	Tanca la vista de patró quan acabis
Botó «Tanca la vista de patró».


3.1. Marcador de posició o quadre de text
	Marcador de posició
	Quadre de text

	Ve del disseny del patró
	L'insereixes tu on vulguis

	Hereta la tipografia i el color del tema
	No hereta res: el formates a mà

	El text apareix a la vista Esquema
	El text NO apareix a la vista Esquema

	Es reposiciona sol si canvies de tema
	Es queda on estava, encara que quedi malament

	Copilot i el Dissenyador l’entenen
	El veuen com una forma més

	Els lectors de pantalla el llegeixen en ordre
	Queda fora de l'ordre de lectura



	Aquesta és la diferència: Escriure dins del marcador que et dona el disseny o inserir un quadre de text a sobre sembla el mateix i no ho és. Tot el que ve als apartats següents —l'esquema, el canvi de tema, el Dissenyador, Copilot i l'accessibilitat— depèn d'aquesta decisió.



	I per això importa per a Copilot: Quan Copilot genera diapositives, aprèn dels dissenys del patró: quins marcadors hi ha, quina densitat de contingut admeten i quina jerarquia visual segueixen. Una plantilla amb els marcadors ben configurats fa que les diapositives generades surtin dins de la marca. Una plantilla feta a base de quadres de text solts no li dona res a aprendre.



	Exercici 2 — Marcadors contra quadres de text

	1.  Insereix una diapositiva amb el disseny «Títol i contingut».
2.  Escriu el títol dins del marcador que et dona el disseny.
3.  Insereix a sota un quadre de text i escriu-hi una segona frase.
4.  Ves a Visualització > Esquema.
5.  Comprova què hi apareix i què no.
6.  Torna a Normal i canvia el tema des de Disseny.
7.  Observa quin dels dos textos s’ha adaptat i quin s’ha quedat igual.
8.  Obre Visualització > Patró de diapositives i localitza el disseny que has fet servir.



	Prova-ho amb Copilot

	Copilot pot auditar si la presentació respecta la plantilla. Aquesta revisió no la fa ningú:
Revisa aquesta presentació i digue'm on se surt de la plantilla:
- Textos fora dels marcadors de posició del disseny
- Colors o tipografies que no són els del tema
- Diapositives amb un disseny que no existeix al patró

Per a cadascuna, digue'm quin disseny del patró hauria de fer servir.
Dona'm la llista pel número de diapositiva.


4. La vista Esquema i l'estructura
La vista Esquema mostra només els títols i el text dels marcadors de contingut. És la radiografia de la presentació.
	1
	Ves a Visualització > Esquema

	2
	Llegeix només els títols, de dalt a baix
Si així s'entén la història, l'estructura és bona.

	3
	Escriu directament aquí per anar de pressa
Tabulador per baixar de nivell, Maj+Tab per pujar.

	4
	Reordena arrossegant
Mous la diapositiva sencera.

	5
	Torna a la vista Normal



	La prova dels títols: Llegeix només els títols de la teva presentació, seguits. Si expliquen la història sols, l'estructura s'aguanta. Si són «Introducció», «Context», «Dades», «Conclusions», no estàs explicant res: estàs etiquetant apartats. Aquesta prova es fa en trenta segons i detecta el 80% dels problemes.



	Títols que afirmen: «Resultats del trimestre» és una etiqueta. «Les vendes creixen un 12% pel canal online» és un missatge. El segon tipus de títol fa que el públic entengui la diapositiva encara que no t'escolti, i t'obliga a tenir clar què vols dir a cadascuna.



	Exercici 3 — La prova dels títols

	1.  Obre la vista Esquema de la teva presentació.
2.  Llegeix només els títols, seguits, en veu alta.
3.  Compta quants són etiquetes i quants són missatges.
4.  Reescriu tres títols perquè afirmin alguna cosa concreta.
5.  Escriu una diapositiva nova directament des de la vista Esquema.
6.  Fes servir el tabulador per crear-hi dos nivells de contingut.
7.  Reordena dues diapositives arrossegant-les dins de la vista Esquema.
8.  Torna a Normal i comprova que tot ha quedat bé.



	Prova-ho amb Copilot

	Un cop tens l'estructura, deixa que Copilot la critiqui abans de continuar:
Revisa l'ordre d'aquesta presentació.

Digue'm:
- Si el fil del raonament s'entén de principi a fi
- Quines diapositives estan fora de lloc i on haurien d'anar
- Si hi ha salts on falta un pas intermedi
- Quina diapositiva podria eliminar-se sense perdre res

No reordenis res: digue'm què canviaries i per què.


5. Text que es llegeix
	Regla
	Per què

	Un missatge per diapositiva
	Si n’hi ha dos, fes-ne dues

	Màxim sis punts, sis paraules cadascun
	Orientatiu, però el número obliga a triar

	Mida mínima 24 punts
	A partir d’aquí, si no hi cap és que sobra text

	El detall va a les notes
	No s’esborra: canvia de lloc

	Contrast alt
	Les sales amb llum es mengen els grisos



	La regla dels 24 punts: No és una qüestió estètica, és un mesurador. Si has de baixar la lletra per encabir el text, el problema no és la mida: és que hi ha massa text. Baixar a 14 punts és la manera d'amagar-te el problema i garantir que des de la quarta fila no es llegeixi res.



	I la trampa de l’ajust automàtic: El PowerPoint encongeix el text automàticament quan no hi cap. És una comoditat que fa mal: la diapositiva accepta sense queixar-se molt més text del que hauria de tenir, i acabes amb diapositives de 12 punts sense adonar-te'n.


6. Imatges i elements gràfics
	1
	Insereix la imatge des de Insereix > Imatges
Del dispositiu, del núvol o d’imatges d’estoc.

	2
	Redimensiona des de les cantonades
Mai des dels laterals: deformaries la imatge.

	3
	Fes servir el Dissenyador per col·locar-la
Inici > Dissenyador: et proposa disposicions.

	4
	Retalla el que no aporta
Format d’imatge > Retalla.

	5
	Posa-li text alternatiu
Clic dret > Text alternatiu.



	Element
	Quan va bé

	Fotografia
	Portades i separadors: donar to, no informar

	Icona
	Acompanyar un concepte a una llista

	SmartArt
	Processos i jerarquies senzilles

	Esquema propi amb formes
	Quan la relació entre elements és el missatge

	Captura de pantalla
	Demostrar una eina. Retalla i amplia el que importa



	El Dissenyador és el vostre aliat i té una condició: Funciona molt millor quan el contingut està dins dels marcadors del disseny. Amb quadres de text solts escampats, no té res a partir del qual proposar. Una altra conseqüència de l'apartat 3.



	Exercici 4 — Que es vegi i s’entengui

	1.  Agafa una diapositiva amb molt text i redueix-la a un màxim de trenta paraules.
2.  El que treguis, passa-ho a les notes de l’orador.
3.  Insereix una imatge relacionada amb el contingut.
4.  Obre el Dissenyador i prova tres disposicions diferents.
5.  Tria la que millor funcioni i explica al company per què.
6.  Afegeix un SmartArt amb tres passos d’un procés.
7.  Posa text alternatiu a la imatge i al SmartArt.
8.  Allunya’t dos metres de la pantalla i comprova si es llegeix tot.



	Prova-ho amb Copilot

	Quan no saps com alleugerir una diapositiva densa, demana alternatives justificades:
Proposa'm maneres de visualitzar el contingut d'aquesta diapositiva.

Vull alternatives que:
- Respectin els colors i les tipografies de la plantilla
- Substitueixin text per un esquema quan tingui sentit
- Funcionin si es projecta en una sala gran

Explica'm per a cada proposta què guanya respecte a com està ara.


7. Taules, gràfics i dades
	1
	Insereix el gràfic des de Insereix > Gràfic
S'obre un full per posar-hi les dades.

	2
	O enganxa’l des de l’Excel
Tria si vols enllaçar-lo o incrustar-lo.

	3
	Simplifica’l
Treu quadrícules, llegendes innecessàries i decoració.

	4
	Destaca el que vols que mirin
Un color per a la sèrie important, gris per a la resta.

	5
	Posa-hi un títol que digui la conclusió
No «Vendes 2026», sinó què ha passat amb les vendes.



	Enganxar com a...
	Quan

	Incrustat
	La presentació ha de ser autònoma i les dades ja no canviaran

	Enllaçat a l’Excel
	Les dades encara es mouen i vols que s'actualitzi

	Imatge
	Res s'ha de moure i no vols que ningú hi toqui



	Un gràfic a una presentació no és un gràfic a un informe: A l'informe el lector té temps d'estudiar-lo; a la sala té cinc segons. Simplifica sense pietat: treu-li tot el que no serveixi per entendre la conclusió del títol. Si has d'explicar com es llegeix el gràfic, el gràfic no serveix.


8. Transicions i animacions
	
	Transició
	Animació

	Què afecta
	El pas d’una diapositiva a la següent
	Un element dins de la diapositiva

	On és
	Pestanya Transicions
	Pestanya Animacions

	Ús raonable
	Una de sola, suau, per a tota la presentació
	Aparició per punts, quan vols controlar el ritme

	Ús problemàtic
	Una de diferent a cada diapositiva
	Rebots, girs i entrades espectaculars



	La regla de l’animació: Ha de servir per controlar QUAN veu el públic cada cosa, no per entretenir. L'aparició per punts és útil perquè evita que llegeixin la diapositiva sencera mentre tu parles del primer punt. Qualsevol altra cosa, sobra.



	Copilot aquí no t’ajuda: No crea ni transicions ni animacions. Com a molt et pot suggerir on tindrien sentit. És una de les fronteres clares del PowerPoint amb IA, i val la pena dir-ho a classe perquè ningú ho busqui.



	Exercici 5 — Moviment amb criteri

	1.  Aplica una transició suau a una diapositiva.
2.  Ves a Transicions i aplica-la a totes amb «Aplica a tot».
3.  Aplica una animació d’aparició a una llista de punts.
4.  Configura-la perquè apareguin d’un en un al fer clic.
5.  Prova la presentació i comprova el ritme.
6.  Ara aplica una animació cridanera a un element.
7.  Torna a provar-la i decideix si aporta o distreu.
8.  Elimina la que no aporti.



	Prova-ho amb Copilot

	Copilot no fa animacions, però sí que et prepara el que diràs mentre apareixen:
Escriu les notes de l'orador per a aquesta presentació.

Per a cada diapositiva:
- Què he de dir, en tres o quatre frases
- La transició cap a la diapositiva següent
- Una xifra o exemple concret que doni suport al que dic

Escriu-les per ser dites en veu alta, no per ser llegides.
No repeteixis literalment el que ja es veu a la diapositiva.


9. Les notes de l'orador
És la part del PowerPoint que més s'ignora i la que més canvia el resultat el dia de la presentació.
	A la diapositiva
	A les notes

	El missatge
	El desenvolupament

	La xifra clau
	D'on surt i què vol dir

	El titular
	L'exemple que l'il·lustra

	El que ha de recordar el públic
	El que has de recordar tu

	Màxim 30 paraules
	Les que calguin



	La regla que ho resol tot: Cada vegada que vulguis afegir text a una diapositiva, pregunta't si el públic ho ha de LLEGIR o si tu ho has de DIR. Si ho has de dir, va a les notes. Aquesta sola pregunta, aplicada sistemàticament, arregla la majoria de presentacions.



	La vista Moderador: Durant la presentació veus les notes, la diapositiva següent i el temps, mentre el públic només veu la diapositiva. Si mai has presentat amb ella, aquesta és la funció que més et canviarà la manera de presentar.


10. Copilot al PowerPoint
Copilot és bo generant contingut i estructura, i limitat amb el disseny fi. Serveix per arribar a l'esborrany en dos minuts, no per estalviar-te pensar el missatge.
10.1. El mode agent i l’esquema
	1
	Obre el panell de Copilot i tria mode agent

	2
	Descriu la presentació
Tema, públic, durada i objectiu.

	3
	Respon les preguntes que et faci
Et preguntarà pel públic, l'estil i les imatges.

	4
	REVISA L’ESQUEMA que et proposa
Aquest és el moment important de tot el procés.

	5
	Corregeix-lo conversant amb ell
Afegeix, treu i reordena abans de generar res.

	6
	Quan l’esquema sigui correcte, genera les diapositives



	El pas 4 és tot l’apartat: Corregir l'esquema costa un minut. Corregir l'estructura quan ja hi ha vint diapositives fetes, amb el seu disseny i les seves imatges, costa una tarda. La gent que es queixa que Copilot fa presentacions dolentes és, gairebé sempre, gent que ha acceptat el primer esquema sense llegir-lo.


10.2. Crear a partir d’un document
	Aspecte
	Detall

	Formats admesos
	Word, PowerPoint i PDF segons la llicència

	Mida recomanada
	Els documents de Word funcionen millor per sota de 24 MB

	Com s’hi fa referència
	Amb la barra inclinada seguida del nom del fitxer

	Limitació important
	No pots afegir context extra al mateix prompt que referencia el fitxer

	Plantilla
	Parteix de la plantilla corporativa perquè respecti la marca



	Aquesta limitació sorprèn: Si al mateix missatge referencies un fitxer i a més hi afegeixes instruccions llargues, Copilot pot ignorar-les. El patró que funciona és fer-ho en dos temps: primer «crea una presentació a partir de /Fitxer», i després, en un segon missatge, les condicions.


10.3. Els límits que has de conèixer
	No pot...
	Però sí...

	Crear transicions ni animacions
	Suggerir-te on tindrien sentit

	Reescriure text dins de formes
	Reescriure el text dels quadres de text

	Reescriure part d’un quadre de text
	Actuar sobre el quadre sencer

	Dissenyar un patró de diapositives
	Fer servir el que tingueu i avisar-te si te'n surts

	Garantir xifres ni dades
	Dir-te d'on surt cada cosa si l'hi demanes



	Exercici 6 — L’esquema primer

	1.  Obre una presentació nova des de la plantilla del curs.
2.  Obre Copilot en mode agent.
3.  Demana-li una presentació de cinc minuts sobre un tema teu.
4.  Respon les preguntes que et faci sobre públic i estil.
5.  Quan et proposi l’esquema, NO l’acceptis encara: llegeix-lo.
6.  Demana-li dos canvis concrets a l’estructura.
7.  Quan estigui bé, genera les diapositives.
8.  Comprova si ha fet servir els dissenys de la plantilla o se’ls ha inventat.



	Prova-ho amb Copilot

	Quan ja tens l'informe escrit, la presentació pot néixer d'ell. Fes-ho en dos missatges:
Crea una presentació a partir del fitxer /[NOM DEL DOCUMENT].

[EN UN SEGON MISSATGE:]

Ara ajusta-la:
- Un màxim de [NOMBRE] diapositives
- Que cada diapositiva tingui un sol missatge
- Que facis servir la terminologia del document, no una de genèrica
- Que marquis amb [PENDENT] el que no puguis treure del document


11. Assaig, temps i presentació
	1
	Assaja amb l’Assessor de presentacions
Presentació > Assaja amb l’assessor.

	2
	Parla com si fos de veritat
T’analitza ritme, mots crossa i lectura literal.

	3
	Revisa l’informe
Et diu si has anat massa ràpid o si has llegit les diapositives.

	4
	Prova la vista Moderador
Amb dues pantalles, o simula-la des de la presentació.

	5
	Comprova els temps per bloc
Decideix què saltaràs si vas just.



	Llegir les diapositives és el pitjor que pots fer: L'assessor ho detecta i t'ho diu, i és el retret més habitual. Si el públic pot llegir, llegirà més ràpid que tu i deixarà d'escoltar-te. Les diapositives són el suport; el contingut ets tu.



	Exercici 7 — Assaja de veritat (en parella)

	1.  Assaja tres diapositives amb l’Assessor de presentacions.
2.  Revisa l’informe: ritme, mots crossa i lectura literal.
3.  Presenta les mateixes tres diapositives al teu company.
4.  Que et digui si has llegit la pantalla en algun moment.
5.  Prova la vista Moderador i localitza les notes i el temps.
6.  Cronometra’t i compara amb el temps que havies previst.
7.  Decideix quina diapositiva saltaries si anessis just.
8.  Repeteix una vegada amb les correccions.



	Prova-ho amb Copilot

	L'ús de Copilot que més valor dona i que gairebé ningú fa: assajar les preguntes difícils.
Actua com a [PERFIL: client escèptic / direcció financera / comitè tècnic].

Després de veure aquesta presentació, fes-me les CINC preguntes
més incòmodes que em podries fer.

Per a cadascuna, digue'm:
- Per què la faries
- Quin punt feble de la presentació la provoca
- Si la puc desactivar afegint alguna cosa abans


12. Compartir i exportar
	Format
	Quan

	Enllaç al fitxer
	Encara es pot modificar o hi treballeu junts

	PDF
	Està tancada i ha de conservar el format exacte

	PDF amb notes
	Per a qui ha de tornar a presentar-la

	Vídeo
	Per a qui no podrà assistir

	Només lectura
	Quan vols que la vegin però no la toquin



	Exporta a PDF abans d’enviar-la fora: Una presentació enviada com a .pptx a algú amb una versió diferent, o sense les vostres tipografies, es veurà diferent. El PDF garanteix que veuen el que tu has fet. Si l'han d'editar, llavors sí, enllaç al fitxer.


13. Accessibilitat
	Què has de fer
	Per què

	Fer servir els marcadors del disseny
	Determinen l’ordre en què es llegeix la diapositiva

	Posar text alternatiu a imatges i gràfics
	És l’única manera que algú cec sàpiga què hi ha

	Comprovar l’ordre de lectura
	Inici > Organitza > Panell de selecció

	Mantenir contrast alt
	Text gris clar sobre blanc no es llegeix

	No transmetre res només amb color
	Qui no distingeix colors perd el missatge

	Posar títol a cada diapositiva
	És com es navega amb lector de pantalla



	Fixa’t en el primer punt: Fer servir els marcadors del disseny ja ho havies de fer per l'esquema, pel Dissenyador i per Copilot. Aquí resulta que també és el que fa la presentació accessible. Treballar bé i treballar accessible tornen a ser la mateixa feina.



	1
	Ves a Revisió > Comprova l’accessibilitat

	2
	Revisa els avisos per gravetat

	3
	Corregeix des del mateix panell
Et porta a la diapositiva concreta.

	4
	Repeteix-ho abans de lliurar


14. Higiene de presentacions
Aquest apartat no surt a cap manual i és el que separa una presentació que funciona d'una que es fa llarga. Són cinc hàbits.
	Hàbit
	Per què

	Comença sempre per la plantilla
	Tot el que ve després en depèn

	Escriu dins dels marcadors, no en quadres solts
	Esquema, disseny, Copilot i accessibilitat

	Títols que afirmen, no que etiqueten
	S'entén encara que no t'escoltin

	El que has de dir tu, a les notes
	La diapositiva no és el guió

	Fes la prova dels títols abans de tancar
	Trenta segons que detecten el 80% dels problemes



	La idea que resumeix el bloc: Una presentació no és un document projectat. Si el que has fet es pot llegir sol i s'entén sense tu, has escrit un informe i l'has posat en diapositives. Si sense tu no s'entén del tot, probablement has fet una presentació.



	Exercici 8 — Llesta per presentar (en parella)

	1.  Fes la prova dels títols a la vista Esquema.
2.  Comprova que cap diapositiva passa de trenta paraules.
3.  Revisa que tot el text estigui dins de marcadors del disseny.
4.  Comprova que totes les imatges tenen text alternatiu.
5.  Passa el comprovador d’accessibilitat.
6.  Assegura’t que cada diapositiva té notes de l’orador.
7.  Presenta-la al company en el temps previst.
8.  Que et digui quin és el missatge principal: si no encerta, revisa l’estructura.



	Prova-ho amb Copilot

	Tanca amb un diagnòstic de com construeixes presentacions, no d'aquesta en concret:
Analitza com he construït aquesta presentació i digue'm:
- Nombre mitjà de paraules per diapositiva
- Quantes diapositives superen les 40 paraules
- Quants títols són descriptius i quants són conclusions
- Quantes diapositives no tenen notes de l'orador

Sigues concret amb les xifres. No em donis consells encara.
Després, digue'm UN sol hàbit que hauria de canviar a la propera.


15. Errors freqüents
	Error
	Conseqüència
	Què fer

	Començar en blanc, no des de la plantilla
	Mai quedarà dins de la marca
	Obrir sempre la plantilla

	Quadres de text en comptes de marcadors
	No surt a l'esquema ni s'adapta al tema
	Escriure dins del disseny

	Títols que etiqueten
	Els títols seguits no expliquen res
	Que el títol sigui la conclusió

	Diapositives plenes de text
	El públic llegeix i deixa d’escoltar
	Màxim trenta paraules

	Baixar la lletra perquè hi càpiga
	Des de la quarta fila no es llegeix
	Treure text, no mida

	Deixar l’ajust automàtic actuar
	Acabes amb text de 12 punts sense adonar-te’n
	Revisar la mida final

	Cap nota de l’orador
	Acabes llegint la pantalla
	El que has de dir, a les notes

	Acceptar el primer esquema de Copilot
	Reestructurar després costa una tarda
	Revisar l'esquema abans de generar

	Una transició diferent a cada diapositiva
	Distreu i sembla poc seriós
	Una de sola, aplicada a tot

	Gràfic d’informe en una presentació
	Ningú el desxifra en cinc segons
	Simplificar i destacar-ne un

	Enviar el .pptx a fora
	Es veu diferent sense les vostres tipografies
	Exportar a PDF

	Imatges sense text alternatiu
	Presentació no accessible
	Clic dret > Text alternatiu



	Sobre aquest document: Manual de Microsoft PowerPoint. La coautoria en temps real es tracta en un document a part. Els prompts de Copilot per al PowerPoint tenen cheat sheet propi. Aubay Consultoria IT — Barcelona — 2026.

